b'\n_START_ARTICLE_\nTaiwania cryptomerioides\n_START_SECTION_\nKuvaus\n_START_PARAGRAPH_\nTaiwania cryptomerioides on suurikokoinen puu. Se voi kasvaa noin 75 metri\xc3\xa4 korkeaksi. Runko voi kasvaa rinnankorkeusl\xc3\xa4pimitaltaan noin 3,5 metri\xc3\xa4 leve\xc3\xa4ksi. Latvus on muodoltaan kartiomainen tai py\xc3\xb6ristynyt. Nuorilla, yleens\xc3\xa4 alle 15 metri\xc3\xa4 korkeilla puilla oksat ovat harittavia tai riippuvia ja versot riippuvia. Vanhemmilla puilla oksat haarautuvat rungosta usein l\xc3\xa4hes vaakatasossa, rungon alaosa on yleens\xc3\xa4 oksaton, eiv\xc3\xa4tk\xc3\xa4 versot ole riippuvia._NEWLINE_Kaarna on pitkitt\xc3\xa4in uurteista ja hilseilee pitkin\xc3\xa4 kapeina s\xc3\xa4ikein\xc3\xa4. Sen v\xc3\xa4ritys vaihtelee punaruskeasta harmahtavan valkoiseen._NEWLINE_Lehti\xc3\xa4 on kahdentyyppisi\xc3\xa4. Nuorten puiden ja uusien oksanhaarojen lehdet ovat kapeita, muodoltaan \xc3\xa4im\xc3\xa4m\xc3\xa4isi\xc3\xa4 ja poikkileikkaukseltaan nelikulmaisia. Ne ovat tavallisesti 1\xe2\x80\x932,5 senttimetri\xc3\xa4 pitki\xc3\xa4 ja 1,2\xe2\x80\x932 millimetri\xc3\xa4 leveit\xc3\xa4. Ilmaraot sijaitsevat 3\xe2\x80\x936 ilmarakojuovassa kapeiden lehtien kaikilla pinnoilla. Vanhojen oksanhaarojen lehdet ovat litteit\xc3\xa4, suomumaisia ja muodoltaan ter\xc3\xa4v\xc3\xa4n vinoneli\xc3\xb6m\xc3\xa4isi\xc3\xa4. Ne ovat tavallisesti 1,5\xe2\x80\x938 millimetri\xc3\xa4 pitki\xc3\xa4 ja 0,8\xe2\x80\x932,5 millimetri\xc3\xa4 leveit\xc3\xa4. Niiden ilmaraot muodostavat 8\xe2\x80\x9313 ilmarakojuovaa lehden vatsapuolelle ja 6\xe2\x80\x939 juovaa kylkiin. Lehtiasento on tavallisesti kierteinen ja voi olla vuorottainen. Ainavihantien puiden monivuotiset lehdet ovat aluksi kiilt\xc3\xa4v\xc3\xa4pintaisia ja my\xc3\xb6hemmin usein mattapintaisia ilmarakoja suojaavan vahan kuluessa pois._NEWLINE_Taiwania cryptomerioides on yksikotinen, joten erilliset hede- ja emik\xc3\xa4vyt kasvavat samoissa yksil\xc3\xb6iss\xc3\xa4. Hedek\xc3\xa4vyt kasvavat 2\xe2\x80\x937 k\xc3\xa4vyn ryhmiss\xc3\xa4 ja muodostuvat 10\xe2\x80\x9336 hedelehdest\xc3\xa4. Lyhytper\xc3\xa4iset emik\xc3\xa4vyt kehittyv\xc3\xa4t versojen k\xc3\xa4rkiin. Ne ovat lyhyen lieri\xc3\xb6m\xc3\xa4isi\xc3\xa4, luumunmuotoisia tai pitk\xc3\xa4npy\xc3\xb6re\xc3\xa4n munanmuotoisia, kyps\xc3\xa4n\xc3\xa4 1\xe2\x80\x932,2 senttimetri\xc3\xa4 pitki\xc3\xa4 ja 6\xe2\x80\x9311 millimetri\xc3\xa4 leveit\xc3\xa4. Ne koostuvat 15\xe2\x80\x9339 k\xc3\xa4pysuomusta, jotka ovat kiilatyvisi\xc3\xa4 ja levenev\xc3\xa4t k\xc3\xa4rke\xc3\xa4\xc3\xa4n kohti. K\xc3\xa4vyt kypsyv\xc3\xa4t yhden kasvukauden aikana. P\xc3\xb6lytys tapahtuu huhti-toukokuussa ja siemenet ovat kypsi\xc3\xa4 loka-marraskuussa. Siemenet ovat siivellisi\xc3\xa4, siipineen 4\xe2\x80\x937 millimetri\xc3\xa4 pitki\xc3\xa4 ja 2,5\xe2\x80\x934,5 millimetri\xc3\xa4 leveit\xc3\xa4. Niiden muoto vaihtelee kapeansoikeasta pitk\xc3\xa4npy\xc3\xb6re\xc3\xa4\xc3\xa4n ja puikeaan._NEWLINE_Taiwania cryptomerioides on hyvin pitk\xc3\xa4ik\xc3\xa4inen puu. Korkeimmaksi tunnetuksi vuosirenkaista lasketuksi i\xc3\xa4ksi on ilmoitettu 1\xc2\xa0600 vuotta. Lajin uskotaan voivan el\xc3\xa4\xc3\xa4 yli 2\xc2\xa0000 vuotta vanhaksi.\n_START_SECTION_\nLuokittelu\n_START_PARAGRAPH_\nTaiwania cryptomerioides luokitellaan usein sukunsa ainoaksi lajiksi. Lajista tunnistetaan joskus kaksi muunnosta, joista Taiwania cryptomerioides var. cryptomerioides kasvaa Taiwanin saarella ja Taiwania cryptomerioides var. flousiana kasvaa mantereisessa Kaakkois-Aasiassa. Er\xc3\xa4\xc3\xa4t tieteilij\xc3\xa4t pit\xc3\xa4v\xc3\xa4t n\xc3\xa4ist\xc3\xa4 j\xc3\xa4lkimm\xc3\xa4ist\xc3\xa4 erillisen\xc3\xa4 lajina Taiwania flousiana. Usein kaikki suvun kannat lasketaan kuitenkin kuuluviksi vain yhteen lajiin, jossa ei ole muunnoksia._NEWLINE_Sukuun Taiwania kuuluvia fossiileja tunnetaan jo varhaisliitukaudelta. Niit\xc3\xa4 on l\xc3\xb6ydetty laajalta alueelta Euraasiasta ja Pohjois-Amerikasta. Suvun fossiilisia edustajia ei yleens\xc3\xa4 voida mitenk\xc3\xa4\xc3\xa4n erottaa nykyisin el\xc3\xa4v\xc3\xa4st\xc3\xa4 lajista ulkoisten tuntomerkkien perusteella eik\xc3\xa4 fossiileja useinkaan m\xc3\xa4\xc3\xa4ritet\xc3\xa4 kuuluvaksi mihink\xc3\xa4\xc3\xa4n tiettyyn lajiin. Fossiileista on kuitenkin kuvattu joitakin lajeja, kuten Japanista ja Kiinasta tunnetuista fossiileista kuvatut lajit Taiwania japonica, Taiwania fushunensis ja Huippuvuorten paleoseenikautisista kerrostumista tunnettu Taiwania schaeferi._NEWLINE_Lajinimi cryptomerioides viittaa sugiin (Cryptomeria japonica). Nuorten puiden lehdet muistuttavat suuresti sugien lehti\xc3\xa4 ja lajin 1800-luvulla l\xc3\xb6ydettyj\xc3\xa4 yksil\xc3\xb6it\xc3\xa4 luultiin aluksi sugeiksi, kunnes Taiwania cryptomerioides tunnistettiin omaksi lajikseen vuonna 1906.\n_START_SECTION_\nLevinneisyys\n_START_PARAGRAPH_\nTaiwania cryptomerioides esiintyy luontaisena it\xc3\xa4isess\xc3\xa4 Aasiassa. Sit\xc3\xa4 kasvaa Kiinan Guizhoun, Hubein, Sichuanin ja Yunnanin maakunnissa sek\xc3\xa4 Taiwanilla, Pohjois-Myanmarissa ja Pohjois-Vietnamissa. Lajin levinneisyys Kiinassa on supistunut 1900-luvulla huomattavasti laajamittaisten mets\xc3\xa4nhakkuiden vuoksi. Myanmarissa lajia kasvaa vain maan \xc3\xa4\xc3\xa4rimm\xc3\xa4isess\xc3\xa4 koillisreunassa. Vietnamissa kasvaa vain yksi vasta vuonna 2001 l\xc3\xb6ydetty populaatio L\xc3\xa0o Cain maakunnassa._NEWLINE_Laji kasvaa vuoristoalueilla noin 1\xc2\xa0600 metrin korkeudelta noin 2\xc2\xa0900 metriin. Suurin osa kannasta kasvaa 2\xc2\xa0100\xe2\x80\x932\xc2\xa0500 metrin korkeudella merenpinnasta.\n_START_SECTION_\nElinymp\xc3\xa4rist\xc3\xb6 ja ekologia\n_START_PARAGRAPH_\nTaiwania cryptomerioides kasvaa lauhkeissa sademetsiss\xc3\xa4 latvuskerroksen yl\xc3\xa4puolelle kohoavana ylispuuna. Se muodostaa usein metsikk\xc3\xb6j\xc3\xa4 suojaisiin laaksoihin. Taiwanilla lauhkeat sademets\xc3\xa4t ovat tyypillisesti havumetsi\xc3\xa4, joiden valtapuulajeja ovat formosansypressi (Chamaecyparis formosensis) ja japaninsypressin muunnos Chamaecyparis obtusa var. formosana. Metsiss\xc3\xa4 esiintyy my\xc3\xb6s taiwaninkeih\xc3\xa4skuusta (Cunninghamia lanceolata var. konishii), tuoksusetrej\xc3\xa4 (Calocedrus), kuusia (Picea), douglaskuusia (Pseudotsuga) ja hemlokkeja (Tsuga) sek\xc3\xa4 joitakin lehtipuita, kuten tammia (Quercus) ja suvun Castanopsis lajeja._NEWLINE_Myanmarissa ja Kiinan Yunnanissa laji muodostaa usein vuoristoissa metsi\xc3\xa4 himalajanhemlokin (Tsuga dumosa), himalajanmarjakuusen (Taxus wallichiana) ja torreialajin Torreya grandis muunnoksen var. yunnanensis kanssa. Varsinkin alemmilla rinteill\xc3\xa4 metsiss\xc3\xa4 kasvaa my\xc3\xb6s monia lehtipuita kuten vaahteroita (Acer), tammia, magnolioita (Magnolia) ja pihlajia (Sorbus). Puita peitt\xc3\xa4\xc3\xa4 usein tihe\xc3\xa4 kerros j\xc3\xa4k\xc3\xa4li\xc3\xa4 ja sammalia. Vietnamissa Taiwania cryptomerioides kasvaa harvakseltaan lehtipuuvaltaisissa metsiss\xc3\xa4, joiden valtapuulajeja ovat usein monet py\xc3\xb6kkikasvien (Fagaceae) ja laakerikasvien (Lauraceae) puut._NEWLINE_Taiwania cryptomerioides viihtyy happamassa maaper\xc3\xa4ss\xc3\xa4, jonka ph-arvo on 3,5\xe2\x80\x935. Puun elinalueilla vallitsee monsuuni-ilmasto, johon kuuluvat hyvin sateiset kes\xc3\xa4t. Vuosittainen sadanta lajin levinneisyysalueella vaihtelee noin 500\xe2\x80\x931\xc2\xa0200 millimetrist\xc3\xa4 yli 4\xc2\xa0000 millimetriin. Kuivemmilla alueilla lajin uskotaan kuitenkin olevan istutusper\xc3\xa4inen eik\xc3\xa4 luontainen. Lajin elinalueiden vuoden keskim\xc3\xa4\xc3\xa4r\xc3\xa4inen l\xc3\xa4mp\xc3\xb6tila vaihtelee 11 ja 15 celsiusasteen v\xc3\xa4lill\xc3\xa4. Vuoden kylmimm\xc3\xa4n kuukauden keskil\xc3\xa4mp\xc3\xb6tila on 2\xe2\x80\x934 celsiusastetta ja l\xc3\xa4mpimimm\xc3\xa4n noin 15\xe2\x80\x9320\xc2\xa0\xc2\xb0C._NEWLINE_Taiwania cryptomerioides -metsiss\xc3\xa4 on tyypillisesti runsaasti vanhoja puita ja hyvin v\xc3\xa4h\xc3\xa4n taimia. Lajin kannan uusiutumisen uskotaan olevan riippuvainen metsiin vaikuttavista h\xc3\xa4iri\xc3\xb6ist\xc3\xa4, kuten maanvy\xc3\xb6ryist\xc3\xa4 tai mets\xc3\xa4paloista, jotka kaatavat kilpailevia puita. Mets\xc3\xa4palot ovat lajin kosteilla elinalueilla varsin harvinaisia, mutta sattuessaan tuhoisia puille, joiden verraten ohut kaarna ei suojaa tulelta.\n_START_SECTION_\nSuojelu\n_START_PARAGRAPH_\nVanhoja Taiwania cryptomerioides -metsi\xc3\xa4 on kaadettu laajalti puuteollisuuden tarpeisiin kaikkialla lajin elinalueella, ja metsi\xc3\xa4 on lis\xc3\xa4ksi pitk\xc3\xa4\xc3\xa4n raivattu maanviljelyk\xc3\xa4ytt\xc3\xb6\xc3\xb6n. Laji on luokiteltu vaarantuneeksi._NEWLINE_Kiinassa on arvioitu kasvavan yli 55\xc2\xa0000 puuyksil\xc3\xb6\xc3\xa4 kolmessa maakunnassa. Taiwanilla arvioidaan kasvavan yli 10\xc2\xa0000 puuta ja Vietnamissa vain noin 100. Myanmarin nykyisest\xc3\xa4 tilanteesta ei ole tarkkoja tietoja._NEWLINE_Kiinan valtio kielsi puiden kaatamisen vuonna 2001. Taiwanin kannasta suuri osa kasvaa suojelluilla alueilla kuten Yushanin kansallispuistossa. Kiinan Yunnanissa, Taiwanilla ja Vietnamissa on aloitettu useita suojeluhankkeita, joihin kuuluu siementen ker\xc3\xa4\xc3\xa4mist\xc3\xa4, siemenpankkeja ja puiden kasvatusta tarhoissa.\n_START_SECTION_\nK\xc3\xa4ytt\xc3\xb6\n_START_PARAGRAPH_\nTaiwania cryptomerioidesin puuaines on kest\xc3\xa4v\xc3\xa4\xc3\xa4, painavaa ja helposti ty\xc3\xb6stett\xc3\xa4v\xc3\xa4\xc3\xa4. Sit\xc3\xa4 k\xc3\xa4ytet\xc3\xa4\xc3\xa4n talojen ja siltojen rakentamiseen sek\xc3\xa4 huonekalujen, veneiden, ruumisarkkujen ja paperin valmistukseen._NEWLINE_Lajia kasvatetaan mets\xc3\xa4nviljelyss\xc3\xa4 ja uudelleenmetsitystarkoituksessa l\xc3\xa4hinn\xc3\xa4 Kiinassa ja Taiwanissa. Lis\xc3\xa4ksi sit\xc3\xa4 kasvatetaan jonkin verran koristepuuna muualla maailman l\xc3\xa4mpim\xc3\xa4nlauhkeilla vy\xc3\xb6hykkeill\xc3\xa4. Yksil\xc3\xb6it\xc3\xa4 kasvaa lukuisissa l\xc3\xa4mpim\xc3\xa4nlauhkean ja subtrooppisen ilmastovy\xc3\xb6hykkeen kasvitieteellisiss\xc3\xa4 puutarhoissa ja arboretumeissa. Puuta lis\xc3\xa4t\xc3\xa4\xc3\xa4n tavallisesti siemenist\xc3\xa4, jotka s\xc3\xa4ilyv\xc3\xa4t viile\xc3\xa4ss\xc3\xa4 it\xc3\xa4miskykyisin\xc3\xa4 vuosia.\n_START_SECTION_\nKulttuuri\n_START_PARAGRAPH_\nLajin puuta on perinteisesti Kiinassa arvostettu erityisesti ruumisarkkujen valmistusmateriaalina ja lajista onkin usein k\xc3\xa4ytetty englanniksi nimityst\xc3\xa4 \xe2\x80\x9dcoffin-tree\xe2\x80\x9d tai \xe2\x80\x9dcoffin tree\xe2\x80\x9d (suom. ruumisarkkupuu).'